Foto: Hina

ZDRAVKO MAMIĆ vladar je ne samo najtrofejnijeg nogometnog kluba u državi, nego i hrvatskog nogometa u cjelini. Takav status dakako znači utjecaj i bogatstvo koji nadilaze nogometne i sportske okvire, kao i povezanost s jednako moćnim ličnostima iz političkih, gospodarskih i pravosudnih krugova.



Za ovu priču ostavljamo po strani posljedice Mamićevog svevlašća u hrvatskom nogometu posljednjih desetak godina; veliki klub sveden na razinu zabave "za jednu obitelj" i podanike iz uprave, koji u milijunskom gradu ne zanima više od par tisuća ljudi, ali s ulaznicom poklonjenom uz pivo, reprezentacija Hrvatske pretvorena u prodajni izlog s unaprijed utvrđenim igračkim kvotama, dok je savez u Mamićevoj eri galerija kriminalaca i HDZ-ovaca.

Mamićeva čvrsta povezanost i isprepletenost s najmoćnijim sucem i odvjetnikom u državi



Umjesto toga, povodom istrage USKOK-a pod kojom se nalazi i optužbi za nedjela koja mu se stavljaju na teret, kao i odluke zagrebačkog Županijskog suda da ga se pusti iz jednomjesečnog pritvora, podsjećamo na Mamićeve čvrstu i dugu povezanost s najmoćnijim odvjetnikom i najmoćnijim sucem u državi, kao i na međusobnu isprepletenost ove trojice, o čemu je Index već pisao, ali se cijela priča sada opet aktualizira.



Prije deset dana, sutkinja istrage zagrebačkog Županijskog suda odredila je mjesec dana istražnog zatvora Zdravku i Zoranu Mamiću nakon što ih je USKOK osumnjičio da su Dinamo oštetili za najmanje 117,8 milijuna kuna, a proračun za barem 12,2 milijuna kuna neobračunatog i neplaćenog poreza i prireza. Zdravko Mamić pritom je iz Dinama, po tvrdnjama Uskoka, nezakonito izvukao najmanje 52 milijuna kuna, dok je njegov mlađi brat Zoran tako, ali i utaji poreza, nezakonito zaradio 38,1 milijuna kuna.



Ali, danas je Izvanraspravno vijeće zagrebačkog Županijskog suda preinačilo odluku sutkinje, pa su Mamići, kao i također pritvoreni i istraživani bivši Dinamov direktor Damir Vrbanović, nakon uplate jamčevine - Zdravko je morao uplatiti sedam milijuna kuna jamčevine, Zoran četiri milijuna kuna, a Vrbanović milijun kuna - pušteni na slobodu do okončanja istrage, naravno pod uvjetom da je ne ometaju, što su morali prisegnuti pred sucem zagrebačkog Županijskog suda.

Turudić bi pobjegao "100 kilometara daleko" od suđenja intimusu Mamiću



Prvi pak sudac zagrebačkog Županijskog suda, njegov predsjednik Ivan Turudić, više puta javno je prisegnuo kako u slučaju sudskog postupka protiv Zdravka Mamića ni na koji način ne bi bio povezan s tim suđenjem, ili kako je rekao "otišao bih 100 kilometara dalje od tog postupka". Razloge Turudićevog dalekog bijega od eventualnog suđenja Mamiću, treba tražiti u velikom prijateljstvu između najmoćnijeg hrvatskog suca i najvećeg nogometnog moćnika u zemlji.



Turudić i Mamić bliski su godinama, a Index je o njihovim druženjima u jednom zagrebačkom kafiću pisao još prije tri i pol godine, kada je hrvatski nogomet iz temelja tresao skandal i istraga u sklopu koje su uhićeni čelnici sudačke organizacije.



Intimiziranje najmoćnijeg hrvatskog suca i jednako važnog nogometnog dužnosnika, dodatno dobija na težini ako znamo da Ivan Turudić, kao predsjednik zagrebačkog Županijskog suda, određuje kojem sucu ide koji predmet, pa tako i onaj u tada aktualnom slučaju Širić i Djedović, jer nakon USKOK-ove istrage zbog korupcije i organiziranog kriminala u hrvatskom nogometu, suđenje nogometnim sucima koji su tražili i dobivali bogatstvo za "pošteno suđenje", bilo je upravo pred Županijskim sudom u Zagrebu.

Zbog čega sve zagrebački Županijski sud ne može suditi Mamiću?

Zapitali smo se tada pričaju li Mamić i Turudić na kavama kako napreduje slučaj korupcije u nogometu? Jer Turudić, kao i tada, kada se radilo o suđenju osječkom sudačkom gangu, pa tako i sada, kada je izgledno suđenje Mamiću, određuje suca u slučaju, može samim tim utjecati na suca i na predmet, odnosno u kojem će smjeru istraga ići, a dostupne su mu informacije iz spisa, kao i dokazi i iskazi svjedoka. Ovo sve napominjali smo zato što je Mamić bio itekako zainteresiran za slučaj pod nadležnosti čovjeka s kojim se redovno nalazi u srdačnom razgovoru i druženju. Tako da njihova kafenisanja, obzirom na aktere i trenutak, nikako nisu imala istu težinu kao tisuće ostalih na kojima se bistre kojekakve teme.



Naravno da se svatko ima pravo sastajati sa svakim i družiti onako kako mu paše, ali predsjednik jednog od najvećih hrvatskih sudova nije bilo tko, ni "svatko". Zdravko Mamić je također zanimljiv "netko", točnije aspolutni gospodar hrvatskog nogometa, pa njihovo druženje u vrijeme kada su ključni ljudi hrvatskog nogometa završili pod ključem, a Mamić u najgledanijoj emisiji javne televizije čitao detalje iz kriminalnih dosjea, dobiva na težini, koja sad samo dodatno raste, kada i Mamić i sam pohodi Zrinjevac češće nego što bi htio. Kada smo već kod veza zagrebačkog Županijskog suda i Mamića, spomenimo kako je on dopredsjednik HNS-a, u kojem arbitražne sporove vodi Ivica Veselić, sudac navedenog suda.

Ugledna uskočka sutkinja: Uvijek ću piti kavu sa Zdravkom jer je vedra osoba, a morate priznati i da je zgodan



Mamićevom šarmu i kavicama s njim ne može odoliti ni ugledna sutkinja Jasna Smiljanić, koja također arbitrira u savezu u kojem Mamić dopredsjeda. Nekadašnja zamjenica Ivana Turudića, dok je aktualni predsjednik županijskog suda još predsjedao uskočkim odjelom tog suda, da bi potom i sama preuzela upravljanje uskočkim aparatom. Uskočki sudovi uvedeni su kako bi borba protiv korupcije dobila jači zamah, a uslijed poplave korupcijskih afera u državi. Smiljanić je kao predsjednica uskočkog odjela imala uvid u spise i izjave svjedoka u predmetima istrage, kakav je i slučaj hrvatskog nogometa. "Ja sam iz Bjelovara, kao i Zdravko. Poznajemo se čitav niz godina i uvijek imamo o čemu razgovarati. Uvijek ću piti kavu s njim jer je vedra osoba, a morate priznati i da je zgodan. Nadam se da sam barem dobro ispala na fotografiji", kazala nam je uskočka sutkinja, koja ne vidi ništa sporno u činjenici da se smješka u društvu gazde hrvatskog nogometa koji grca u korupciji, a što je osnovni djelokrug njezinog posla.

Tekst se nastavlja ispod oglasa

Hanžeković: Čovjek od posebnog povjerenja



Mamićevoj povezanosti s pravnim uglednicima tu nije kraj, jer jedan od njegovih najbližih suradnika je Marijan Hanžeković, najmoćniji i najbogatiji hrvatski odvjetnik, koji je, poput Mamića, itekako proširio svoje poslove i investicije van primarne djelatnosti. Hanžeković ugledom stručnjaka daje pravni legitimitet Mamićevom Dinamu, točnije klupskoj Skupštini. Koliko Mamić vjeruje Hanžekoviću, govori što mu je povjerio i privatizaciju Dinama.



S novinarske strane, ali i iz perspektive onih koji nisu tek konzumenti medija, nego razmišljaju koje i čije novine i portale čitaju, zanimljivo je pratiti kako se Mamić koristi medijima u Hanžekovićevom vlasništvu, te kako ti mediji dijametralno suprotno reagiraju kada je Mamić u formi, a kako kada mu se kuće pretresaju i njega privodi u lisicama.

Mamićev pravni i medijski vjetar u leđa



Do veljače ove godine trajala je Mamićeva duga apstinencija od medija, kada ju je prekinuo na stranicama Jutarnjeg lista i Sportskih novosti, izdanja EPH, nove akvizicije Marijana Hanžekovića. Kupnjom jedne od dvije najveće privatne medijske kuće u zemlji, Hanžeković je Mamiću osim pravnog, dao i medijski vjetar u leđa, pa je Mamić prvo u potresnoj ispovijedi SN-u poručio kako se Dinamu bliži sudnji dan. Do jučer primjer uspješnog poslovanja na rubu je bankrota, a radna zajednica koju je donedavno obasipao velikim plaćama i božićnicama, sada je po njegovim riječima postala pregolema ubožnica dobrog gazde Zdravka, koji nema srca rastjerati stotine onih koje je uhljebio, pa zaziva menadžera njemačkog tipa koji će to napraviti. Spas leži, otkrio je tom prilikom Mamić, jedino u privatizaciji kluba, u koju se kreće već ovog mjeseca.



Čovjek koji se drugoj Hajdukovoj preobrazbi (nakon one Sanaderove) ruga da ga vodi ulica, sada je preko konstruktivnog medija poručio kako bi najviše volio da ulica, točnije navijači, postanu vlasnici Dinama. Kakav preokret, rekli bi da slična salta od Mamića nismo čuli već stotine puta. Nakon što je "Hrvatski L'Equipe" dao prostor za Mamićevu lucidu intervalu, u kojoj se onaj što godinama prosipa fantazije i prodaje maglu, na trenutak sabrao i zbrojio da je njegov model prodaje perspektivnih domaćih i kupnje neželjenih i nekvalitetnih stranih igrača potrošen, Jutarnji je nakon toga poslužio za odraz drugog, lošeg starog Mamićevog lica. Tu je već bio na svom terenu: otkrivao planove za njegovu likvidaciju, prijetio granatama i veličao sam sebe, kad to već nitko drugi neće.

EPH po mjeri Dinamovog izvršnog predsjednika: Prostor za intimne ispovijedi, samohvalu i ne pisanje o 90 milijuna kuna minusa



Inače ova stavljanja Hanžekovićevih medija u Mamićevu službu ne bi ni registrirali, ali ovaj put bitan je tajming - ušli smo u izbornu godinu, koja je uz to i godina kada Dinamu na naplatu dolazi krah Mamićevog poslovnog modela i dvije posljednje financijski i rezultatski katastrofalne godine, što pak koincidira s početkom privatizacije Dinama kojem je uslijed navedenog pala vrijednost, pa zato u posljednje vrijeme više nego ikad u Mamićevom "ludilu" ima sistema, kao što se njegove poslanice planski plasiraju upravo sad. Ali dobro, to je ipak malo manje lako čitljivo pismo Mamićevih i Hanžekovićevih medijskih namjera, nego kada su zimus novine u vlasništvu pravnog stručnjaka Mamićevog Dinama u ogromnoj čitabi sa Skupštine kluba "zaboravile" navesti ono tamo otkriveno - Dinamo je 90 milijuna kuna u minusu.

Od Hanžekovog memorijala Maminju do njegovog in memoriama bliskom savezniku



"Posebno će biti zanimljivo pratiti radikalne mijene koje će sljedećih dana proživljavati istaknuti zaštitnici Mamićevog lika i nedjela u medijima, ne samo novinarski, nego urednički i korporativni.", pisali smo nakon što je krenula predizborna hajka na Mamića. Jer njegovim "padom", kao što je to bio slučaj i sa Sanaderovim, ista medijska kuća novog vlasnika, ali jednako istančanog osjećaja za promjenu trendova, krenula je s mrcvarenjem i seciranjem moćnika kojem su do jučer objavljivane ode i intimne ispovijedi. Pa smo tako upravo s portala i tiskovine u vlasništvu onog koji je donedavno sjedeći uz Mamića na klupskoj skupštini objašnjavao zašto Dinamo perfektno posluje, prvo i ekskluzivno saznali prljave tajne skrovišta dokumenata iz Mamićeve vile i puteve desetaka milijuna od države zamračenih kuna.

Turudić je sudio Sanaderu i uživao u tome, ali Mamiću ne bi mogao



Ova radikalna mijena u odnosu Hanžekovićevih medija prema Mamiću, podsjetila je na preobražaj koji je prije par godina za potrebe javnosti teatralno izveo prvospomenuti Mamićev saveznik - Turudić, kada je na suđenju još jednom palom EPH-favoritu, Ivi Sanaderu, uživao u ponižavanju onog koji ga je na to mjesto postavio kada je bio na vrhuncu moći.

Mamić nije jedina poveznica između dva velika pravna autoriteta: Ivan Turudić junior radi kod Marijana Hanžekovića



Konačno, nije Mamić jedino što povezuje najmoćnijeg hrvatskog suca i odvjetnika, jer Ivan Turudić, sin istoimenog predsjednika Županijskog suda u Zagrebu, zaposlen je kod Marijana Hanžekovića i to upravo u njegovoj spomenutoj medijskoj kući.